Il Friûl al mostre la lenghe e al fâs sintî la sô vôs a Rome in cont de tutele des minorancis e dai dirits lingusitics de sô int. Martars ai 16 di Setembar, a Rome, li dal Senât de Republiche taliane al è stât un incuintri tra une delegazion espression des comunitâts di lenghe furlane, slovene e todescje dal Friûl e des istituzion di chenti e il senatôr Francesco Palermo, prin firmatari dal gnûf disen di leç di ratifiche de Cjarte europeane des lenghis regjonâls o minoritariis.
Vie pal incuintri, inmaneât de bande dal Comitât/Odbor/Komitaat/Comitato 482, che al à vuidât la delegazion cu la professore Silvana Schiavi Fachin, si à fevelât dai problemis che a son inte metude in vore de Leç 482/99 e dai contignûts dal disen di leç di ratifiche de Carte europeane.
A son stadis frontadis ancje lis cuistions che a tocjin la formazion dai insegnants di e in lenghe minoritarie, il ricognossiment des lôr competencis, la gnove riforme dal Titul V de Costituzion e la atribuzion ae Regjon Friûl-VJ de competence primarie in cont de istruzion. Par une regjon speciâl, che e je tâl par vie de rilevance de presince di citadins che la lôr lenghe e je diferente di chê taliane, e covente une scuele speciâl, che e sedi in stât di dâ garanziis ai siei citadins dal dirit ae istruzion te lenghe proprie e tes lenghis dal teritori.
Al incuintri e je intervignude ancje al presidente de Regjon Friûl-VJ, Debora Serracchiani.
La iniziative e somee jessi stade plui concrete di altris sù par jù compagnis cjapadis sù cualchi an indaûr. Cun dut achel il so impat si podarà valutâlu dome denant di risultâts concrets che a tocjin lis competencis de Regjon tal cjamp de istruzion e lis risorsis e lis azions a pro di di une presince normâl des lenghis furlane, slovene e todescje tes scuelis, tai media e te vite publiche.
In cont de ratifiche de Carte europeane de bande dal Stât talian, al è impuartant che cheste ‘pratiche’ e vegni sierade, ma soredut al covente che la ratifiche e sedi une ratifiche buine, ven a dî che i impegns cjapât sù a sedin almancul ai nivei di intervent previodûts des leçs statâls 482/1999 e 38/2001.
Su chest argoment al merete ricuardât che il Stât talian al à za ratificade, ancjemò tal 1997, une altre convenzion dal Consei di Europe su la tutele des minorancis – la Convenzion di suaze pe protezion des minorancis nazionâls – ma magari cussì no al stente une vore tal rispietâ i impegns cjapâts sù.
Altris informazions in cont dal incuintri dai 16 di Setembar si cjatin achì, achì e achì.
fur_Latn fur_Latn fur_Latn fur_Latn fur_Latn fur_Latn fur_Latn fur_Latn